Újra edzésben a tokiói olimpiára készülő női tőrözők
MTI2020.06.05. 19:31
A női tőrválogatott, amely kevéssel az előtt harcolta ki az olimpiai kvótát, hogy a koronavírus-járvány miatt leállt a hazai és nemzetközi sportélet, a héten kezdte újra a közös edzéseket és a hónap közepétől Tatán készül tovább.
Kreiss Fanni, a hazai ranglista éllovasa úgy fogalmazott, hogy bár szinte napi kapcsolatban voltak, nagyon jó újra találkozni. "Úgy érzem magam, mint egy kiscsikó, akit kiengedtek és most rohangászhat" - tette hozzá.
Szerinte ahhoz, hogy a korábbi szintre visszakerüljenek vívásban, legalább három hónap kell, és a versenyzést is majd újra meg kell szokniuk, ugyanakkor még semmi konkrétat nem tudnak az idei programról. Arról is beszélt, hogy az olimpia elhalasztását a csapattársakkal együtt sikerült jól lezárniuk magukban.
Mohamed Aida szívesen menne Tokióba.Forrás: Csudai Sándor - Origo
"Most reménykedünk, hogy 2021-ben azért lesz olimpia, mert én kicsit tartok tőle, hogy ez még nem száz százalék" - folytatta. A magyar tőrválogatott Kreiss Fanni, Kondricz Kata, Lupkovics Dóra, Pásztor Flóra összeállításban harcolta ki február végén, a szakág utolsó kvalifikációs versenyén a tokiói kvótát, és az idény korábbi szakaszában is ebben az összeállításban szerepelt.
A válogatási elvek szerint ugyanakkor csak a hazai ranglistaelső helye biztos a csapatban, a többi helyről a szakágvezető javaslatára az elnökség dönt. A világbajnoki ezüst- és bronzérmes, Európa-bajnok Mohamed Aida időközben jelezte, nem tett le arról, hogy - a magyar sportolók közül elsőként - hetedik olimpiáján is elindulhasson, s május elején úgy nyilatkozott, nem szereti a bizonytalanságot és sorsát más döntésétől függővé tenni, ezért szeretne a hazai ranglistán első lenni.
Az erre vonatkozó kérdésre Kreiss Fanni úgy reagált: nem gondolja, hogy rá veszélyes lenne. Emlékeztetett arra, hogy a csapatversenyeken rendszerint ő volt a befejező ember és egy kicsit rá is épült a csapat.
"Úgy gondolom, hogy nem kell félnem semmitől, de a többi lánynak sem, mert ez egy nagyon erős csapat, amely egyértelműen kivívta magának a kvalifikációt" - mondta, hozzátéve: szerinte ennek a csapatnak lenne érdemes kimenni az olimpiára, mert ez a legerősebb.
Feczer Viktor annyit jegyzett meg, hogy a hazai válogatás még nem zárult le, van még egy itthoni verseny, illetve egy világkupa, és azután lesz csapathirdetés.